## Pravilnik o postupku pojednostavljenog raspoređivanja i carinjenja robe primjenom članka 9. Zakona o carinskoj tarifi

### NN 1/1997 (3.1.1997.), Pravilnik o postupku pojednostavljenog raspoređivanja i carinjenja robe primjenom članka 9. Zakona o carinskoj tarifi

# **CARINSKA UPRAVA MINISTARSTVA FINANCIJA**

Na temelju članka 9. stavak 3. Zakona o carinskoj tarifi ("Narodne novine"
br. 49/96 i 80/96), ravnatelj Carinske uprave Ministarstva financija donosi

## **PRAVILNIK**

### **O POSTUPKU POJEDNOSTAVLJENOG RASPOREĐIVANJA I CARINJENJA ROBE PRIMJENOM ČLANKA 9. ZAKONA O CARINSKOJ TARIFI**

UVODNA ODREDBA

Članak 1.

Ovim pravilnikom uređuju se posebnosti u postupku uvoznog ili izvoznog
carinjenja robe, kada se na zahtjev carinskog obveznika određeni proizvodi
ili dijelovi proizvoda, koji se prema odredbama Carinske tarife raspoređuju
u više tarifnih stavaka, pojednostavljeno raspoređuju i carine kao roba
iz tarifnog stavka gotovog ili drugog rješenjem ovlaštene carinarnice utvrđenog
proizvoda.

ZAHTJEV ZA PROVEDBU POSTUPKA POJEDNOSTAVLJENOG RASPOREĐIVANJA
I CARINJENJA

Članak 2.

Pisani zahtjev carinskog obveznika za primjenu pojednostavljenog raspoređivanja
i uvoznoga ili izvoznoga carinjenja sadrži:

a) tvrtku ili druge odgovarajuće podatke o carinskom obvezniku,

b) tvrtku ili druge odgovarajuće podatke o krajnjem korisniku odnosno
proizvođaču,

c) identifikacijske podatke o pravnom poslu temeljem kojega se uvoze
ili izvoze proizvodi za koje se zahtijeva provedba postupka pojednostavljenog
raspoređivanja i carinjenja,

d) carinarnicu ili ustrojstvenu jedinicu u njezinom sklopu, koja će
provoditi postupak pojednostavljenog carinjenja,

e) naznaku carinskih i tehnološko-komercijalnih identifikacijskih podataka
o dijelovima odnosno proizvodima koji se uvoze odnosno izvoze i o gotovom
proizvodu,

f) podatke o količini i vrijednosti proizvoda koji se uvoze ili izvoze,
te

g) naznaku odredbe ovoga Pravilnika, na kojoj je utemeljen zahtjev za
pojednostavljeno raspoređivanje i carinjenje.

POJEDNOSTAVLJENO UVOZNO CARINJENJE

Članak 3.

Uz zahtjev za primjenu pojednostavljenog raspoređivanja i carinjenja
nesastavljenih proizvoda ili proizvoda u rastavljenom stanju koji se uvoze
postupno, u tarifni stavak gotovog proizvoda, carinski obveznik podnosi:

a) specifikaciju nesastavljenih proizvoda ili proizvoda koji se uvoze
u rastavljenom stanju i gotovoga ili sastavljenoga proizvoda, koja sadrži
podatke neophodne za njihovu tehnološko-komercijalnu identifikaciju i raspoređivanje
u Carinskoj tarifi,

b) detaljnu tehnološko-komercijalnu dokumentaciju (računi, skice, nacrti,
fotografije, prospekti i drugo), koja sadrži podatke neophodne za razvrstavanje
gotovog proizvoda u Carinsku tarifu.

Pisani zahtjev za provedbu postupka pojednostavljenog raspoređivanja
i carinjenja podnosi se carinarnici preko koje će se nesastavljeni ili
rastavljeni proizvodi uvoziti, a ako se uvoze preko više carinarnica, carinarnici
preko koje će se uvoziti pretežni dio proizvoda.

Specifikacija iz stavka 1. ovoga članka podnosi se u tri primjerka,
carine li se dijelovi odnosno proizvodi u više carinarnica odnosno ustrojstvenih
jedinica u njihovu sklopu, za svaku daljnju carinarnicu odnosno ustrojstvenu
jedinicu podnosi se dodatni primjerak.

Članak 4.

O zahtjevu za provedbu postupka pojednostavljenog raspoređivanja i carinjenja
nesastavljenih proizvoda ili proizvoda u rastavljenom stanju ovlaštena
carinarnica donosi posebno rješenje.

Rješenjem iz stavka 1. ovoga članka kojime se odobrava provedba postupka
pojednostavljenog raspoređivanja i carinjenja, ovlaštena carinarnica utvrđuje
i:

- tarifni stavak sastavljenog proizvoda u koji će se pojednostavljeno
rasporediti i cariniti nesastavljeni ili rastavljeni proizvodi koji se
uvoze,

- carinarnica ili carinarnice i ustrojstvene jedinice u njihovu sklopu
koje će robu cariniti,

- carinarnica odnosno ustrojstvena jedinica u njezinom sklopu koja će
voditi očevidnik u uvezenoj robi,

- rok do kojega će se provoditi postupak pojednostavljenog raspoređivanja
i carinjenja prema odredbama ovoga pravilnika.

Uz rješenje iz stavka 2. ovoga članka prilaže se i po ovlaštenoj carinarnici
ovjereni primjerak specifikacije iz članka 3. ovoga pravilnika.

Rješenje iz stavka 1. ovoga članka dostavlja se carinskom obvezniku,
te carinarnicama ili ustrojstvenim jedinicama, koje će sudjelovati u provedbi
postupka pojednostavljenog carinjenja prema tome rješenju.

Članak 5.

Uz svaku uvoznu carinsku deklaraciju robe koja se carini primjenom rješenja
iz članka 4. ovoga pravilnika podnosi se u tri primjerka preslik odgovarajućega
dijela specifikacije, koji sadrži podatke o dijelu robe koja se tom carinskom
deklaracijom carini (izvadak iz specifikacije).

Na izvatku iz stavka 1. ovoga članka ovlašteni carinski službenik identificira
i obilježava robu koja se carini, uz naznaku naziva carinarnice, te broja
i datuma uvozne carinske deklaracije kojom je odgovarajuća roba ocarinjena.

Ovjereni primjerak izvatka iz stavka 2. ovoga članka prilaže se uz uvoznu
carinsku deklaraciju, drugi primjerak dostavlja se carinarnici odnosno
njezinoj ustrojstvenoj jedinici određenoj za vođenje očevidnika o uvezenoj
robi, a treći uručuje carinskom obvezniku.

Carinarnica odnosno njezina ustrojstvena jedinica određena za vođenje
očevidnika o ostvarenom uvozu, na temelju izvatka iz specifikacija dostavljenom
joj sukladno stavku 3. ovoga članka, na svom primjerku specifikacije otpisuje
pozicije robe koja je ocarinjena.

Članak 6.

Postupak postupnog carinjenja otvoren rješenjem iz članka 4. ovoga pravilnika
okončava se posljednjom isporukom robe, odnosno protekom roka utvrđenog
tim rješenjem.

Utvrdi li po isteku roka iz stavka 1. ovoga članka da specifikacija
nije u cijelosti razdužena, ovlaštena carinarnica zatražiti će izjašnjenje
carinskog obveznika o razlozima tome, te će sukladno utvrđenom stanju zaključkom
u obliku bilješke na rješenju ili donošenjem posebnoga akta okončati određeni
postupak pojednostavljenog carinjenja.

Članak 7.

Uz zahtjev za pojednostavljeno raspoređivanje i carinjenje dijelova
i reprodukcijskog materijala koji se privremeno uvoze radi ugradnje ili
oplemenjivanja, ovlaštenoj se carinarnici podnosi:

a) isprava o pravnom poslu temeljem kojega se roba privremeno uvozi
(ugovor, faktura i slično),

b) specifikacija dijelova i reprodukcijskog materijala koji se uvoze
i gotovoga proizvoda koji se izvozi, koja sadrži tarifni stavak i naziv
roba koje se uvoze odnosno izvoze, a po potrebi i druge podatke mjerodavne
za tarifiranje tih roba, te

c) tehnološki normativ za ugradnju dijelova ili reprodukcijskog materijala
u gotov proizvod.

Uvozna carinska deklaracija za robu iz stavka 1. ovoga članka podnosi
se sukladno propisima o popunjavanju isprava u carinskom postupku, u dijelu
koji se odnosi na privremeni uvoz robe, s tim da se u rubriku "Želim da
se primjeni" obvezatno upisuje "Članak 9. ZOCT".

Rješenje o pojednostavljenom raspoređivanju i carinjenju robe iz stavka
1. ovoga članka ovlaštena carinarnica donosi, u pravilu, kao sastavni dio
rješenja o privremenom uvozu robe.

Članak 8.

Za provedbu postupka pojednostavljenog raspoređivanja i carinjenja dijelova
instrumenata, aparata, uređaja, strojeva, vozila i drugih proizvoda iz
odsjeka XVI., XVII. i XVIII. Carinske tarife, koji se bez dorade ili obrade
mogu ugraditi u gotovi proizvod, uz uvoznu carinsku deklaraciju i specifikaciju
dijelova koji se uvoze carinski obveznik podnosi:

a) za dijelove koji se uvoze radi tekućeg ili investicijskog održavanja:
uvoznu carinsku deklaraciju ili račun ili drugu ispravu temeljem koje se
sa sigurnošću može utvrditi tarifni stavak proizvoda za koji se dijelovi
uvoze;

b) za dijelove koji se uvoze zajedno s gotovim proizvodima kao njihovi
razervni dijelovi: račun iz kojega je vidljivo da vrijednost tih dijelova
franco hrvatska granica ne premašuje 7% vrijednosti gotovog proizvoda s
kojim se ti dijelovi uvoze;

c) za dijelove koji se uvoze za izradu gotovih proizvoda: isprave s
podacima o ukupnoj vrijednosti tih dijelova franco hrvatska granica, te
o prodajnoj cijeni gotovog proizvoda u koji se ti dijelovi ugrađuju;

d) za dijelove za zamjenu dotrajalih ili neispravnih dijelova: isprave
o uvozu proizvoda kojemu se zamjenjuju dotrajali ili pokvareni dijelovi,
te o njihovoj zamjeni u garantnom roku i bez plaćanja protuvrijednosti.

Specifikacija dijelova iz točke a), b) i c) stavka 1. ovoga članka,
moraju sadržavati najmanje tri različita tarifna stavka.

Rješenje o pojednostavljenom raspoređivanju i carinjenju robe iz stavka
1. ovoga članka, ovlaštena carinarnica donosi po skraćenom postupku, bilješkom
na zahtjevu.

Članak 9.

Uz zahtjev za provedbu postupka pojednostavljenog raspoređivanja i carinjenja
laboratorijskih kemikalija i reagenasa, ovlaštenoj carinarnici podnosi
se specifikacija s naznakama njihovih tarifnih stavaka i naziva.

Rješenje o provedbi postupka pojednostavljenog raspoređivanja i carinjenja
robe iz stavka 1. ovoga članka ovlaštena carinarnica donosi po skraćenom
postupku, bilješkom na zahtjevu.

POJEDNOSTAVLJENO IZVOZNO CARINJENJE

Članak 10.

Na zahtjev carinskog obveznika mogu se pojednostavljeno rasporediti
u tarifni stavak gotovog prozivoda i izvozno cariniti nesastavljeni proizvodi
ili proizvodi u rastavljenom stanju, čiji se dijelovi izvoze postupno.

U provedbi postupka pojednostavljenoga raspoređivanja i carinjenja robe
prema stavku 1. ovoga članka odgovarajuće se primjenjuju odredbe članka
3. do 6. ovoga pravilnika.

Članak 11.

Na zahtjev carinskog obveznika mogu se rasporediti u tarifni stavak
gotovog proizvoda dijelovi strojeva, aparata, uređaja, vozila, instrumenata
i drugih proizvoda iz odsjeka XV. do XX. Carinske tarife, koji se izvoze
s proizvodom za koji su namijenjeni, ako vrijednost dijelova ne premašuje
7% vrijednosti gotovog proizvoda, ako se primjenom pravila o raspoređivanju
robe u Carinsku tarifu razvrstavaju najmanje u tri različita tarifna stavka.

Uz izvoznu carinsku deklaraciju iz stavka 1. prilaže se isprava s podacima
o tarifnoj oznaci, nazivu i količini dijelova koji se izvoze, vrijednosti
gotovoga proizvoda i dijelova koji se s njim izvoze, te tarifne oznake
i podaci mjerodavni za njihovo raspoređivanje u Carinskoj tarifi.

Rješenje o pojednostavljenom raspoređivanju i carinjenju robe iz stavka
1. ovoga članka, ovlaštena carinarnica donosi po skraćenom postupku, bilješkom
na zahtjevu.

Članak 12.

Na zahtjev carinskog obveznika mogu se rasporediti u tarifni stavak
dijelova gotovog proizvoda dijelovi strojeva, aparata, vozila, instrumenata
i drugih proizvoda iz odsjeka XV. do XX. Carinske tarife, koji se ne izvoze
s proizvodom za kojega su namijenjeni, ako se primjenom pravila o raspoređivanju
robe u Carinsku tarifu razvrstavaju najmanje tri različita tarifna stavka.

U izvoznu carinsku deklaraciju iz stavka 1. prilažu se isprave s podacima
o tarifnim oznakama, nazivima i količini dijelova koji se izvoze, te podacima
mjerodavnim za raspoređivanje gotovog proizvoda u kojega se ti dijelovi
ugrađuju.

Rješenje o pojednostavljenom raspoređivanju i carinjenju robe iz stavka
1. ovoga članka ovlaštena carinarnica donosi po skraćenom postupku, bilješkom
na zahtjevu.

Članak 13.

Na zahtjev carinskog obveznika mogu se rasporediti u tarifni stavak
gotovog proizvoda dijelovi proizvoda iz odsjeka XV. do XX. Carinske tarife
za zamjenu dotrajalih ili pokvarenih dijelova, koji se izvoze u garantnom
roku i bez naplate njihove protuvrijednosti.

U privitku zahtjeva iz stavka 1. ovoga članka podnosi se:

a) isprava o izvozu gotovoga proizvoda ili druga isprava koja sadrži
podatke mjerodavne za njegovo raspoređivanje u Carinskoj tarifi, te

b) isprava kojom se dokazuje okolnost da se radi o izvozu dijelova u
garantnom roku i bez naplate njihove protuvrijednosti.

Rješenje o pojednostavljenom raspoređivanju i carinjenju robe iz stavka
1. ovoga članka, ovlaštena carinarnica donosi po skraćenom postupku, bilješkom
na zahtjevu.

Članak 14.

Uz zahtjev za pojednostavljeno raspoređivanje i carinjenje dijelova
i reprodukcijskog materijala koji se privremeno izvoze radi ugradnje ili
oplemenjivanja, ovlaštenoj carinarnici se podnosi:

a) isprava o pravnom poslu temeljem kojega se roba privremeno izvozi
(ugovor, račun ili druga odgovarajuća isprava),

b) specifikacija dijelova i reprodukcijskog materijala koji se izvoze
i gotovoga proizvoda koji se uvozi, koja sadrži tarifni stavak i naziv,
a po potrebi i druge podatke mjerodavne za njihovo tarifiranje, te

c) tehnološki normativ za ugradnju dijelova ili reprodukcijskog materijala
u gotov proizvod.

Izvozna carinska deklaracija za robu iz stavka 1. ovoga članka podnosi
se sukladno propisima o popunjavanju isprava u carinskom postupku, u dijelu
koji se odnosi na privremeni izvoz robe, s tim da se u rubriku "Želim da
se primjeni" obvezatno upisuje "Članak 9. ZOCT".

Rješenje o pojednostavljenom raspoređivanju i carinjenju robe iz stavka
1. ovoga članka ovlaštena carinarnica, u pravilu, donosi kao zajedničko
rješenje s rješenjem o privremenom izvozu robe.

Članak 15.

Na zahtjev carinskog obveznika, roba koja se izvozi temeljem ugovora
o izgradnji objekata u inozemstvu, može se rasporediti u tarifni stavak
proizvoda, koji toj robi kao cjelini daje bitan karakter ili funkcionalno
ju bitno obilježava, i to:

1. oprema za ugradnju u objekte u inozemstvu,

2. predmeti inventara i potrošnog materijala za potrebe inozemnog radilišta,
koji se trajno izvoze, uključujući sitan alat, kuhinjski i drugi inventar,
potrošni materijal i drugu robu za opremanje radilišta tijekom izvedbe
radova u inozemstvu.

3. oprema koja se privremeno izvozi za obavljanje odgovarajuće vrste
radova te,

4. predmeti inventara i pribora koji se privremeno izvozi za potrebe
inozemnog radilišta, uključujući sitan alat, kuhinjski i drugi inventar
i drugu robu za opremanje radilišta tijekom izvedbe radova u inozemstvu.

U privitku zahtjeva iz stavka 1. ovoga članka ovlaštenoj carinarnici
podnosi se:

a) ugovor ili druga isprava temeljem koje je preuzeta obveza izvedbe
radova u inozemstvu, te

b) specifikacija opreme i inventara koji se izvoze ili privremeno izvoze
s naznakom tarifne oznake, naziva i količine robe, te podacima mjerodavnim
za utvrđivanje i tarifiranje proizvoda koji opremi i drugoj robi koja se
izvozi ili privremeno izvozi kao cjelini daje bitan karakter ili ju funkcionalno
bitno obilježava.

Rješenje o pojednostavljenom raspoređivanju i carinjenju robe iz stavka
1. ovoga članka, kojim se utvrđuje i tarifni stavak za raspoređivanje opreme
odnosno inventara koji se izvoze, donosi ovlaštena carinarnica.

CARINSKI NADZOR TIJEKOM POSTUPKA POJEDNOSTAVLJENOG CARINJENJA

Članak 16.

Ovlaštena carinarnica može u svako doba provedbe postupka carinjenja
robe prema odredbama ovoga pravilnika, pregledati svu uvezenu robu ili
njezine pojedine dijelove i prateću carinsku odnosno poslovnu dokumentaciju
carinskog obveznika u svezi s uvozom odnosno izvozom robe.

PROVEDBA POSTUPKA POJEDNOSTAVLJENOG CARINJENJA BEZ ODLAGANJA

Članak 17.

Postupak za donošenje rješenja o pojednostavljenome raspoređivanju i
uvoznome odnosno izvoznome carinjenju robe prema odredbama ovoga pravilnika
ovleštena carinarnica provodi bez odlaganja.

PRIJELAZNE I ZAVRŠNE ODREDBE

Članak 18.

Danom stupanja na snagu ovoga pravilnika prestaje važiti Pravilnik o
postupku carinjenja robe na temelju članka 4. Zakona o carinskoj tarifi
("Narodne novine", br. 63/92).

Postupci pojednostavljenoga raspoređivanja i uvoznoga ili izvoznoga
carinjenja glede kojih je do dana stupanja ovoga pravilnika na snagu doneseno
rješenje ovlaštene carinarnice, nastaviti će se i okončati sukladno propisima
koji stupanjem ovoga pravilnika na snagu prestaju važiti.

Članak 19.

Ovaj pravilnik stupa na snagu osmog dana od dana objave u "Narodnim
novinama".

Klasa: 413-04/96-01/992
Urbroj: 513-02/01-96-1
Zagreb, 30. prosinca 1996.

Ravnatelj Carinske uprave
**mr. Josip Knezić,** v. r.

Pravilnik, NN 1/1997-6